tttarun/llama2_hindi huggingface dataset:
घनानंद की काव्यगत विशेषताएँ। (2014, प्रथम प्रश्न-पत्र, 5a)
उत्तर :
घनानंद रीतिकालीन रीतिमुक्त काव्यधारा के शिखर पुरुष हैं। हिन्दी साहित्य में ये ‘प्रेम की पीर’ के कवि के रूप में प्रसिद्ध हैं। इनका साहित्य कई संवेदनात्मक व शैल्पिक विशिष्टताओं को धारण करता है।
संवेदनात्मक विशेषताएँ
इनका काव्य गहरी अनुभूतियों का काव्य है। इनकी अनुभूति कृत्रिम नहीं बल्कि स्वअर्जित अनुभवों से युक्त है। इसी संदर्भ में दिनकर लिखते हैं- 
              “दूसरों के लिये किराए पर आँसू बहाने वालों के बीच यह एक ऐसा कवि है जो सचमुच अपनी पीड़ा में ही रो रहा हैं।”
   घनानंद मूलतः वियोग के कवि हैं। सुजान के प्रति जो इन्होंने विरह भोगा है वह इनके काव्य का मूल भाव है। शुक्ल ने लिखा है
                              "ये वियोग शृंगार के प्रधान कवि हैं।"
इनका शृंगार वर्णन अत्यंत गहरा व एकनिष्ठता से युक्त है। सुजान के रूप-सौंदर्य, लज्जा, व्यवहार आदि का अत्यंत मार्मिकता के साथ अंकन किया है। इनका काव्य प्रेम की एकनिष्ठता की प्रस्थापना करता है-

 "अति सुधो सनेह को मारग है जहँ नेकु सयानप बांक नहीं"
इनका लौकिक प्रेम वर्णन अंत में अलौकिक रूप प्राप्त कर लेता है। सुजान के प्रति जो लौकिक प्रेम था वह कृष्ण-राधा के प्रति अलौकिक स्तर पर व्यक्त होने लगा-

   "मेरी रूप अगाधे राधे, राधे, राधे, राधे, राधे
    तेरी मिलिवे को ब्रजमोहन, बहुत जतन हैं साधे"
शिल्पगत विशेषताएँ
बिहारी सहित लगभग सभी कवियों ने ब्रज को अरबी, फारसी व अन्य स्थानीय शब्दावली से मिश्रित कर दिया है, वहीं घनानंद ने शुद्ध ब्रज का प्रयोग किया है। यह शुद्धता शब्द निर्माण व चयन के स्तर पर भी है।
शब्द शक्तियों के प्रयोग की दृष्टि से घनानंद का काव्य उत्कृष्ट है। लक्षणा व व्यंजना का बड़ा ही सटीक व सादा प्रयोग किया है। इसी प्रकार मुहावरों व लोकोक्तियों का प्रयोग भी द्रष्टव्य है।
घनानंद ने अलंकारों का प्रयोग अन्य रीतिकालीन कवियों की भाँति चमत्कार प्रदर्शन हेतु नहीं बल्कि अपने भावों को व्यक्त करने हेतु किया है-
               विरोधाभास अलंकार- "उजरनि बसी है हमारी अँखियन देखो"
               श्लेष अलंकार-  "तुम कौन धौं पाटी पढ़े हो लला,
                                   मन लेहु पै देहु छंटाक नहीं"
इस प्रकार स्पष्ट है कि घनानंद के यहाँ संवेदना व शिल्प दोनों स्तरों पर प्रयोगशीलता, सहजता व मौलिकता के दर्शन होते हैं।
हिंदी की समृद्धि में उसकी बोलियों के योगदान का आकलन करें। (2014, प्रथम प्रश्न-पत्र, 4b)
उत्तर :
पिछले 1000 वर्षों के विकास के परिणामस्वरूप आज हिंदी जिस मानक स्वरूप को प्राप्त कर सकी है उसके विकास में यद्यपि सभी बोलियों का कुछ-न-कुछ योगदान अवश्य रहा है, किंतु मुख्य रूप से अवधी, खड़ी व ब्रज के योगदान को स्वीकार किया जा सकता है।
1. ध्वनि संरचना के स्तर पर योगदान
(क) खड़ी बोली में ‘ऐ’ तथा ‘औ’ का प्रयोग सामान्य स्वरों के रूप में होता है, जबकि अवधी का प्रयोग संध्यक्षर के रूप में होता है। आधुनिक हिंदी ने इस संबंध में ब्रजभाषा के प्रयोग को स्वीकार किया है।उदाहरण- 
(ख) खड़ी बोली में आदि अक्षर के लोप होने की प्रवृत्ति है, जबकि अवधी व ब्रज में नहीं। आधुनिक हिंदी ने ब्रज व अवधी के मिश्रित रूप को अपनाया है, जैसे-
(ग) खड़ी बोली में ‘ण’ ध्वनि का प्रयोग अत्यधिक मात्रा में होता है जबकि ब्रज और अवधी में ‘ण’ को ‘न’ करने की प्रवृत्ति दिखाई देती है। आधुनिक हिंदी ने अवधी व ब्रज के प्रभाव को स्वीकार किया है। उदाहरण-
2. लिंग व्यवस्थाः खड़ी बोली में स्त्रीलिंग बनाने हेतु ‘अन’ ‘आनी’ व ‘ई’ प्रत्ययों का प्रयोग किया जाता, जबकि अवधी में ‘इन’ का। मानक हिंदी में अवधी के प्रयोग को स्वीकार किया गया है। उदाहरण-
3. वचन व्यवस्थाः खड़ी बोली के जो नियम एकवचन व बहुवचन से संबंधित हैं, वे प्रायः मानक हिंदी में स्वीकार किये गए हैं, जैसे-
4. आधुनिक हिंदी में सर्वनामों पर खड़ी बोली व विशेषणों पर प्रायः ब्रज का प्रभाव है।
5. कारकीय परसर्गः खड़ी बोली में कर्त्ता और कर्म दोनों कारकों के साथ ‘ने’ का प्रयोग होता है जबकि ब्रजभाषा में ‘ने’ का प्रयोग केवल कर्त्ता कारक के रूप में होता है। मानक हिंदी में ब्रजभाषा का प्रभाव स्पष्ट दिखता है।
6. मानक हिंदी में मूल शब्दावली चार प्रकार की है- तत्सम, तद्भव, देशज तथा विदेशज। मानक हिंदी का देशज व तद्भव शब्द भंडार मुख्य रूप से ब्रज व अवधी से स्वीकार किया गया है।
"हिंदी में वैज्ञानिक लेखन की स्थिति असंतोषजनक है।" इस कथन का परीक्षण कीजिये। (2014, प्रथम प्रश्न-पत्र, 4a)
उत्तर :
वर्तमान समय में किसी भी भाषा के विकास का एक महत्त्वपूर्ण पहलू यह है कि उसमें तकनीकी व वैज्ञानिक लेखन कितना हुआ है? हिंदी के बारे में वर्तमान में एक धारणा यह बन गई है कि हिंदी में वैज्ञानिक विषयों पर पुस्तकों के लिये आधारभूत सामग्री की कमी है और हिंदी आदि भारतीय भाषाएँ आधुनिक ज्ञान-विज्ञान को अभिव्यक्त करने में असमर्थ हैं।
वास्तव में यह धारणा निराधार, असत्य व भ्रामक है, क्योंकि हिंदी सहित सभी भारतीय भाषाओं में सब प्रकार की प्रगतिपरक संस्कृति तथा ज्ञान-विज्ञान को सहज और गहन दोनों रूपों में अभिव्यक्त और संप्रेषित करने की संपूर्ण क्षमता विद्यमान है।
हिंदी में वैज्ञानिक लेखन की परंपरा लगभग दो सौ साल पुरानी है। तकनीकी विषयों पर लिखने वालों के लिये शब्द संग्रह का प्रणयन सर्वप्रथम लल्लुजी लाल ने किया। इसी क्रम में आगे चलकर पं. लक्ष्मीधर मिश्र ने गणित, गति विद्या, वायुमंडल विज्ञान, प्राकृतिक भूगोल आदि विषयों पर अनेक पुस्तकें लिखीं। इसी प्रकार 1914 में ‘विज्ञान पत्रिका’ के प्रकाशन ने वैज्ञानिक लेखन को नई ऊँचाइयाँ प्रदान की। वैज्ञानिक लेखन में डॉ. रघुवीर ने भी उल्लेखनीय योगदान दिया, इन्होंने हज़ारों की संख्या में वैज्ञानिक व तकनीकी शब्दावली व निर्माण किया।
हिंदी के वैज्ञानिक लेखन में गुणाकर मुले व जयंत विष्णु नार्लीकर ने भी उल्लेखनीय योगदान दिया। गुणाकर मुले हिंदी के प्रथम वैज्ञानिक लेखक कहे जा सकते हैं, जिन्होंने ‘कंप्यूटर क्या है’, ‘आपेक्षिकता सिद्धांत क्या है?’ ‘भारतीय विज्ञान की कहानी’ आदि पुस्तकें लिखकर हिंदी का उपकार किया।
इसी तरह जयंत विष्णु नार्लीकर ने ‘ब्रह्मांड की यात्रा’, ‘वायरस’, ‘विज्ञान, मानव और ब्रह्मांड’, ‘धूमकेतु’ आदि वैज्ञानिक पुस्तकें लिखकर हिंदी के वैज्ञानिक लेखन को और अधिक विस्तृत आधार प्रदान किया।
इसमें संदेह नहीं कि आज वैज्ञानिक शब्दावली और अभिव्यक्तियों की दृष्टि से हिंदी अत्यंत समृद्ध है। इतने पर भी आज वैज्ञानिक विषयों पर हिंदी में लेखन बहुत ही कम और अपर्याप्त है। इसका कारण भाषा की असमर्थता नहीं बल्कि वैज्ञानिकों का इस दिशा में रुझान न होना है।
संत साहित्य के महत्त्व पर प्रकाश डालिये। (2014, प्रथम प्रश्न-पत्र, 2b)
उत्तर :
संत साहित्य या ज्ञानमार्गी शाखा भक्तिकालीन साहित्य की अत्यंत महत्त्वपूर्ण साहित्य धारा है। इस धारा में कबीर, मीरा रैदास, मलूकदास आदि प्रमुख संत कवि हैं। इस धारा की संवेदना व शिल्प के स्तर पर एक बड़ी देन है, जिसे बिन्दुवार इस प्रकार उल्लिखित किया जा सकता है-
संवेदना के स्तर पर देखें तो इन संत कवियों का बड़ा महत्त्व इस तथ्य में निहित है कि इन्होंने तत्कालीन साहित्य को समाज से जोड़ा। कबीर आदि संतों ने तत्कालीन सामाजिक-धार्मिक समस्याओं पर करारी चोट की-
"कांकर पाथर जोरि के मस्जिद लई बनाय
ता चढ़े मुल्ला बाँग दे क्या बहिरा हुआ खुदाय"
भक्तिकाल का समय दो संस्कृतियों व धर्मों के टकराव का समय था। संत कवियों ने अपने कवि धर्म का पालन करते हुए अपनी कविताओं के माध्यम से सांस्कृतिक समन्वय व भाईचारे की भावना को बढ़ावा दिया-
"जाति-पांति पूछे न कोई
हरि भजि सो हरि का होई"
संत कवियों का महत्त्व इस बात में भी है कि इन्होंने अंधविश्वास व धार्मिक रूढ़िवादिता में फँसे समाज को वैज्ञानिक व तार्किक दृष्टिकोण से परिचित करवाया। यह दृष्टिकोण इन कवियों को आधुनिकता व मानववाद जैसी समकालीन अवधारणाओं के निकट ले जाता है-
"पाहन पूजे हरि मिले, तो मैं पूजूँ पहार
ताते तो चाकी भली, पीस खाए संसार"
संत कवियों ने भाषा के लोकतंत्रीकरण का मार्ग अपनाकर समाज व साहित्य दोनों की सेवा की। कबीर ने भाषायी अभिजात्यवाद का विरोध करते हुए कहा कि "संस्कीरत है कूप जल भाखा बहता नीर।"  इसी प्रकार, इन संत कवियों ने ऐसी भाषा का प्रयोग किया जो चलती हुई आमजन की भाषा थी, जिसमें सभी स्थानीय बोलियों के शब्दों का समावेश था। ऐसी भाषा चाहे पंचमेल खिचड़ी कही गई हो, किंतु यह आमजन हेतु अधिक सहज व सरल थी।
उल्लेखनीय है कि संत साहित्य का महत्त्व देशकाल की सीमाओं से परे है। ऐसा लगता है कि कबीरदास आज की जातिवादी व सांप्रदायिकतावादी प्रवृतियों पर खीज से भरे हैं।
हिंदी व्याकरण के संदर्भ में किशोरीदास वाजपेयी के योगदान का आकलन कीजिये। (2014, प्रथम प्रश्न-पत्र, 2a)
उत्तर :
हिंदी व्याकरण लेखन के चौथे चरण में किशोरीदास वाजपेयी का महत्त्वपूर्ण योगदान है। इनका व्याकरण-लेखन पूर्व के सभी प्रयासों के दोषों को दूर करने में सहायक सिद्ध हुआ।

वाजपेयी जी का व्याकरण-लेखन में महत्त्वपूर्ण योगदान यह है कि इन्होंने कामता प्रसाद के व्याकरण लेखन की कमियों को दूर करने का प्रयास किया। इस कार्य हेतु 1954 में काशी नागरी प्रचारिणी सभा ने यह कार्य इनको सौंपा। इस कार्य को इन्होंने बखूबी पूरा किया।

दूसरा योगदान यह है कि 1915-1950 के दौरान मानकीकरण की प्रक्रिया चल रही थी और हिंदी भाषा का स्वरूप भी तेज़ी से बदल रहा था। ऐसे समय में वाजपेयी जी ने हिंदी व्याकरण को अद्यतन बनाने में महत्त्वपूर्ण योगदान दिया। इस कार्य में उनका सहयोग करने वालों में राहुल सांकृत्यायन, आचार्य हजारीप्रसाद द्विवेदी, काका कालेलकर तथा पंडित विश्वनाथ प्रसाद मिश्र का नाम प्रमुख है।

हालाँकि, ‘हिंदी शब्दानुशासन’ नामक इस व्याकरण ग्रंथ में कुछ वाजपेयी जी के निजी दोष प्रकट हुए हैं, जैसे चलती हुई लोकभाषा का प्रयोग, कामता प्रसाद गुरु के व्याकरण पर तीखा व्यक्तिगत आक्षेप आदि।
रहीम की कविता की मार्मिकता के प्रमुख कारण। (2014, प्रथम प्रश्न-पत्र, 1e)
उत्तर :
रहीम हिन्दी साहित्य के उन कवियों में शुमार किये जाते हैं जिनकी कविता उसके मर्म के लिये जानी जाती है। यही कारण है कि रहीम सूर व तुलसी की भाँति जन-जन में अत्यंत लोकप्रिय हुए। रहीम की कविता की मार्मिकता हेतु उत्तरदायी कारणों का उद्घाटन कई स्तरों पर किया जा सकता है।
रहीम ने अपने अनुभवों को सरल और सहज शैली में मार्मिक रूप से अभिव्यक्त किया है। गहरी-से-गहरी बात भी उन्होंने बड़ी सरलता से सीधी-सादी भाषा में कह दी-
“तरुवर फल नहीं खात हैं, सरवर पियहिं न पान। 
कवि रहीम पर काज हित, संपत्ति सुचहिं सुजान।।”
इनका काव्य इनके सहज उद्गारों की अभिव्यक्ति है। इन उद्गारों में इनका दीर्घकालीन अनुभव निहित है। ये सच्चे व संवेदनशील हृदय के कवि थे। जीवन में आने वाली कटु-मधुर परिस्थितियों ने इनके हृदय-पट पर जो बहुविद् अनुभूति रेखाएँ अंकित कर दी थीं, उन्हीं के अकृत्रिमता में इनके काव्य की रमणीयता का रहस्य निहित है।
रहीम के दोहों की खूबी यह भी है कि उनमें तेज़ धार है और गज़ब का पैनापन भी, तभी तो वे एकबारगी दिलो-दिमाग को झकझोर देते हैं। उनके दोहों में नीतिपरक बातों के साथ-साथ ज़िंदगी के चटक रंग भी शृंगार के रूप में दिखाई देते हैं-
"रहिमन धागा प्रेम का मत तोड़ो छिटकाय
टूटे से फिर ना जुड़े, जुड़े गाँठ पड़ जाए"
रहीम की कविता की मार्मिकता का एक कारण यह भी है कि इन्होंने लोक-प्रचलित सहज सरल जनभाषा में दोहे जैसा छंद रचा। उन्होंने ब्रज भाषा, पूर्वी, अवधी और खड़ी बोली को अपनी काव्य भाषा बनाया, किंतु ब्रज भाषा उनकी मुख्य शैली थी जो अत्यंत सरस व मार्मिक बन पड़ी।
खुसरो की काव्य भाषा। (2014, प्रथम प्रश्न-पत्र, 1d)
उत्तर :
हिन्दी भाषा के विकास में खुसरो का अद्वितीय योगदान है। यह योगदान खड़ी बोली व ब्रज भाषा के साथ फारसी के संदर्भ में भी उल्लिखित किया जा सकता है। इसी संदर्भ में खुसरो की भाषायी विशिष्टता व प्रयोगात्मकता को इस प्रकार रेखांकित किया जा सकता है
खुसरो की भाषा मुख्यतः दो प्रकार की है। एक ठेठ ब्रज और दूसरी ठेठ खड़ी। इसी के साथ कई जगह खड़ी और ब्रज का मिश्रित रूप भी दिखाई देता है-
"खुसरो रैन सुहाग की, जागी पी के संग।
तन मेरो मन पीऊ को, दोऊ भए एक रंग।।"
खुसरो ने अपनी पहेलियों, मुकरियों में खड़ी बोली के जिस रूप का प्रयोग किया है वह वास्तव में आश्चर्यजनक है। आचार्य शुक्ल ने इस पर आश्चर्य प्रकट करते हुए कहा कि ‘क्या खड़ी बोली इस समय तक घिसकर इतनी चिकनी हो गई थी’-
"एक थाल मोती से भरा, सबके सिर औंधा धरा
चारों ओर वह थाल फिरे मोती उससे एक न गिरे"
प्रयोगशीलता खुसरो की एक अन्य भाषायी विशिष्टता है। प्रयोगशीलता का एक उदाहरण यह है कि उन्होंने एक ही कविता में शुद्ध फारसी व शुद्ध ब्रज का अद्भुत समन्वय कर दिया है-
"जे हाल मिसकीं मकुल तगाफुल, दुराय नैना बनाय बतियाँ
किताबे हिज्रां न दारम ऐ जां, न लेहु काहे लगाय छतियाँ"
इसी प्रकार, खुसरो की भाषा का मूल्यांकन गुणों व प्रवाह के आधार पर किया जाए तो यह नज़र आता है कि प्रसाद व माधुर्य गुणों की प्रधानता है। साथ ही, बोधगम्यता व सहजता के साथ चित्रात्मकता एवं बिंबात्मकता के गुण भी समाविष्ट हैं।
अंत में, खुसरो के भाषायी प्रयोगों व विशिष्टताओं का ही परिणाम था कि आगे चलकर ब्रज जहाँ भक्तिकाल एवं रीतिकाल में, वहीं खड़ी बोली आधुनिक काल में काव्य भाषा के शिखर तक पहुँची।
अवधी की व्याकरणिक विशेषताएँ। (2014, प्रथम प्रश्न-पत्र, 1 c)
उत्तर :
अवधी की व्याकरणिक विशेषताओं को कारक व्यवस्था, सर्वनाम क्रिया व्यवस्था तथा वचन व्यवस्था आदि चार स्तरों पर उल्लिखित किया जा सकता है।
कारक व्यवस्था
कहीं-कहीं निर्विभक्तिक प्रयोग दिखाई देते हैं- राम दरस मिटि गई कलुसाई (संबंध कारक का लोप)  ‘हिं’ विभक्ति के प्रयोग से कई कारकों का काम चलता है। आधुनिक आर्य भाषा के अनुकूल परसर्गों का तीव्र विकास अवधी में दिखाई देता है।
सर्वनाम
इस बोली में प्रयुक्त होने वाले सर्वनाम इस प्रकार हैं-
उत्तम पुरुष बहुवचन - हम, हम लोग
उत्तम पुरुष एकवचन - तू, तूँ,
मध्यम पुरुष बहुवचन - तुम, तुम्हार
अन्य पुरुष एकवचन - वह, उ, ओ
अन्य पुरुष बहुवचन - वेइ, तेइ
क्रिया व्यवस्था
क्रियाओं में वर्तमान के लिये त-रूप (बैठत, देखत), भूतकाल के लिये वा-रूप (आवा, जावा) तथा भविष्य काल के लिये ब-रूप (खाइब) प्रचलित है। इसी प्रकार, संसार्थ क्रियाओं हेतु ‘ब’ रूप दिखाई देता है, जैसे- देखब, करब इत्यादि। संयुक्त क्रियाएँ कम हैं किंतु दिखाई देती हैं।
हिंदी दिवस (14 सितंबर) की उपयोगिता पर अपना मत व्यक्त कीजिये। (2013, प्रथम प्रश्न-पत्र, 4 ग)
उत्तर :
14 सितंबर, 1949 को संविधान सभा द्वारा हिंदी को राजभाषा का दर्जा प्रदान किया गया और संविधान के भाग-17 में इससे संबंधित महत्त्वपूर्ण प्रावधान किये गए। इस दिन के इसी ऐतिहासिक महत्त्व के कारण 1953 से राष्ट्रभाषा प्रचार समिति द्वारा प्रतिवर्ष 14 सितंबर को हिंदी दिवस का आयोजन किया जाता है।
हिंदी के प्रोत्साहन की दृष्टि से इस दिवस के आयोजन का महत्त्वपूर्ण स्थान है। इस अवसर पर हिंदी के प्रोत्साहन हेतु कई पुरस्कार प्रदान किये जाते हैं, जैसे- राजभाषा कीर्ति पुरस्कार और राष्ट्रभाषा गौरव पुरस्कार। कीर्ति पुरस्कार जहाँ ऐसे विभाग को दिया जाता है जिसने वर्ष भर हिंदी में कार्य को बढ़ावा दिया हो, वहीं राष्ट्रभाषा गौरव पुरस्कार तकनीकी-विज्ञान लेखन हेतु दिया जाता है।
इसके अतिरिक्त, इस दिवस के अवसर पर देश भर के विद्यालयों, महाविद्यालयों व विश्वविद्यालयों में पुरस्कार वितरण, हिंदी कविता प्रतियोगिता, वाद-विवाद प्रतियोगिता, निबंध लेखन आदि का आयोजन किया जाता है। इस प्रकार के कार्यक्रमों से निश्चित ही हिंदी के प्रयोग को नागरिक व प्रशासनिक स्तर पर बढ़ावा मिलता है। किंतु, यह ध्यान देना आवश्यक है कि हिंदी दिवस का महत्त्व औपचारिक-सा बनकर रह गया है। साल में केवल एक दिन हिंदी के प्रयोग का दिखावा कर कर्त्तव्यों की इतिश्री कर ली जाती है। सरकारी कार्यालयों में लगभग सारा कार्य अंग्रेज़ी भाषा के माध्यम से होता है।
इस आयोजन के आलोचकों के अनुसार 14 सितंबर का आयोजन कर्मकांड बनकर रह गया है। एक आलोचक के अनुसार तो इस आयोजन का महत्त्व ‘हिंदी को अबला बनाने वाले व आँसू बहाने के दिवस’ तक सीमित हो गया है। ये आरोप काफी हद तक सही भी हैं क्योंकि हिंदी प्रयोग हेतु जारी किये जाने वाले निर्देश भी अंग्रेज़ी में लिखे होते हैं।
राष्ट्रभाषा व राजभाषा के रूप में हिंदी का विकास केवल एक दिन के हिंदी दिवस आयोजन से नहीं होने वाला। इस हेतु नागरिक समाज व प्रशासन के स्तर पर भाषायी प्रयोग हेतु आमूल-परिवर्तनवादी कदमों की आवश्यकता है।
राष्ट्रभाषा हिंदी के आंदोलन में सेठ गोविंद दास पर विचार कीजिये। (2013, प्रथम प्रश्न-पत्र, 4 क)
उत्तर :
सेठ गोविंददास के हिंदी भाषा को प्रतिस्थापित करने के योगदान को उनकी इन पंक्तियों के माभ्यम से अधिक अच्छे तरीके से समझा जा सकता है- "जब हम अपना जीवन जननी हिंदी, मातृभाषा हिंदी के लिये समर्पित कर दें तब हम हिंदी प्रेमी कहे जा सकते हैं।"
सन् 1916 में बीस वर्ष की अवस्था में उन्होंने जबलपुर में ‘शारदा भवन’ नामक पुस्तकालय स्थापित कर हिंदी आंदोलन में भाग लेना शुरू कर दिया।
उन्होंने जबलपुर से ‘शारदा’, ‘लोकमत’ तथा ‘जयहिंद’ पत्रों की शुरुआत कर जन-जन में हिंदी के प्रति प्रेम जगाने और साहित्यिक परिवेश बनाने का अनुप्रेरक प्रयास किया।
सन् 1927 में उन्होंने कौंसिल ऑफ स्टेट में सर्वप्रथम हिंदी भाषा के प्रश्न को उठाया। उसके पहले केंद्रीय व्यवस्थापिका सभा अथवा प्रांतीय विधानसभाओं में यह प्रश्न उठा ही नहीं था।
संविधान सभा में हिंदी और हिंदुस्तानी को लेकर उठे विवाद को शांत करने में सेठ गोविंददास का विशेष महत्त्व रहा है। उन्होंने हिंदी को भारत की राष्ट्रभाषा के रूप में स्थापित करने के लिये अपने दल के व्हिप तक का संसद में उल्लंघन कर दिया था।
इसी प्रकार, राष्ट्रभाषा हिंदी को सम्मान जनक स्थान दिलाने के लिये 1968 में देशव्यापी आंदोलन चलाया था और इस हेतु वे पूरे भारत का भ्रमण कर रहे थे।
अंत में यह कहा जा सकता है कि हिंदी के प्रसार के साथ इसे राजभाषा के प्रतिष्ठित पद पर सुशोभित करवाने में सेठ गोविंद दास की अविस्मरणीय भूमिका है।
हिंदी की तकनीकी शब्दावली के उपयोग में आने वाली कठिनाइयों पर प्रकाश डालिये। (2013, प्रथम प्रश्न-पत्र, 3 ग)
उत्तर :
पिछले 50 वर्षों में, विशेषतः वैज्ञानिक एवं तकनीकी शब्दावली आयोग के गठन के बाद पारिभाषिक शब्दावली के निर्माण के क्षेत्र में तीव्र गति से विकास हुआ है, किंतु अभी भी तकनीकी शब्दावली के उपयोग से संबंधित अनेक कठिनाइयाँ विद्यमान हैं-
विभिन्न विचारधाराओं ने अपने-अपने तरीके से अनुवाद प्रस्तुत किये हैं जिससे वैविध्य एवं जटिलताएँ पैदा हो गई हैं, जैसे टेलीप्रिंटर हेतु ‘दूर मुद्रक’, ‘तार लेखी’ व ‘टेली प्रिंटर’ शब्द प्रचलित हैं। एक समस्या यह है कि बहुत से ऐसे शब्द बनाए गए हैं जो अपनी जटिलता के कारण नितांत अप्रचलित हैं, जैसे- कंप्यूटर हेतु ‘संगणक’, ट्रेन हेतु ‘लौहपथगामिनी’ इत्यादि। तीसरी समस्या समन्वय के अभाव की है। उदाहरण के लिये डायरेक्टर के लिये निर्देशक, निदेशक व संचालक का प्रयोग तथा लेक्चरर के लिये प्राध्यापक, प्रवक्ता व व्याख्याता का प्रयोग द्रष्टव्य है। इससे द्वैधीकरण की समस्या उत्पन्न हुई है। विज्ञान एवं प्रौद्योगिकी में परिवर्तनों की द्रुत गति इस समस्या को और अधिक जटिल बना देती है। जब तक हम कुछ शब्दों को अनुवाद कर प्रचलन में लाने का प्रयास करते हैं तब तक अनेक नए शब्द सामने आ जाते हैं।
कुल मिलाकर यह समस्या अत्यंत जटिल है। यदि हम दृढ़ इच्छाशक्ति से काम करें एवं सामान्यतः अंतर्राष्ट्रीय शब्दावली को हिंदी व्याकरण से सुसंगत बनाते हुए स्वीकार करें तो संभव है कि हिंदी आधुनिक ज्ञान-विज्ञान की सफल भाषा बन जाए।
मानक हिंदी की व्याकरणिक विशेषताओं का परिचय दीजिये। (2013, प्रथम प्रश्न-पत्र, 3 ख)
उत्तर :
व्याकरण किसी भी भाषा को अनुशासित करने की एक पद्धति है। हिंदी भाषा का भी अपना एक स्पष्ट व्याकरण है। इसके प्रमुख रूप से चार अंग हैं-
जब व्याकरण सम्मत नियमों के आधार पर कोई शब्द किसी व्याकरणिक कोटि के रूप में वाक्य में निश्चित स्थान ग्रहण करता है तो पद बन जाता है। पद संरचना को निम्न चित्र द्वारा दर्शाया जा सकता है- 2. हिंदी में विकार पैदा करने वाले पाँच तत्त्व माने गए हैं जिन्हें आरेख द्वारा दर्शाया जा सकता है-
मानक हिंदी में दो लिंगों की व्यवस्था है। इसी प्रकार वचन भी दो हैं- एकवचन और बहुवचन। वहीं वाक्यों की संख्या तीन है- कर्तृवाच्य, कर्मवाच्य और भाववाच्य।
जबकि कालों की संख्या स्वाभाविक रूप से यहाँ भी तीन है-
भूतकाल वर्तमान काल भविष्य काल
अविकारी तत्त्व वे हैं जो किसी भी परिस्थिति में परिवर्तित नहीं होते हैं। प्रत्येक काल, वचन तथा लिंग में इनकी एक-सी संरचना बनी रहती है। इनकी संख्या चार है-
1. कारक व्यवस्था क्रिया के साथ विभिन्न संज्ञाओं का संबंध बताती है। हिंदी में भी संस्कृत की तरह 8 कारक स्वीकृत हैं- कर्त्ता (ने), कर्म (को), करण (से), संप्रदान (के लिये), अपादान (से अलग), संबंध (का, के, की), अधिकरण (में, पर), संबोधन (हे)।
2. वाक्य संरचना किसी भी भाषा की अर्थ प्रदात्री इकाई होती है। यह कुछ शब्दों के व्यवस्थित संयोग से बनती है। वाक्य प्रायः तीन प्रकर के होते हैं-
मानक हिंदी के स्वरूप पर प्रकाश डालिये। (2013, प्रथम प्रश्न-पत्र, 3 क)
उत्तर :
मानक हिंदी से तात्पर्य, खड़ी बोली से विकसित और नागरी लिपि में लिखी जाने वाली उस मानक भाषा से है जिसे उच्च हिंदी या परिनिष्ठित हिंदी भी कहा जाता है। यही हिंदी भारत की राष्ट्रभाषा, राजभाषा तथा संपर्क भाषा है। यही शिक्षा, प्रशासन, वाणिज्य, समाचार-पत्र, कला और संस्कृति की विभिन्न विधाओं के लिये सम्प्रेषण का माध्यम है। ये मानक भाषा के बाहरी रूप या बहिरंग आयाम हैं।
अंतरंग आयामों के अंतर्गत मानक हिंदी की भाषिक संरचना तथा व्याकरणिक व्यवस्था की दृष्टि से उसके स्वरूप को देखा जा सकता है। हिंदी निरन्तर विकसित और परिष्कृत होती रही है।
आज हिंदी का जो मानक स्वरूप निर्धारित हो पाया है वह लगभग पिछली दस शताब्दियों का परिणाम है। ठोस स्तर पर यह प्रक्रिया भारतेंदु युग से प्रारंभ हुई। मानक हिंदी का मूल आधार ‘खड़ी बोली’ है। हिंदी की विभिन्न शैलियों एवं बोलियों में से एक ‘खड़ी बोली’ ने मानक हिंदी की ओर अग्रसर होने के क्रम में शब्दावली के स्तर पर विभिन्न स्रोतों का सहारा लिया है।
इन सभी स्रोतों में सबसे प्रमुख संस्कृत के स्रोत हैं जहाँ से व्यापक स्तर पर तत्सम  शब्दों को ग्रहण किया गया है। इसके अतिरिक्त कई विदेशी भाषाओं एवं देशी बोलियों से भी शब्द ग्रहण किये गए हैं।
पूर्वी हिंदी की किन्हीं दो बोलियों का विवेचन कीजिये। (2013, प्रथम प्रश्न-पत्र, 2 ग)
उत्तर :
पूर्वी हिंदी का क्षेत्र पूर्वी उत्तर प्रदेश, मध्य प्रदेश तथा छत्तीसगढ़ तक विस्तृत है। इसके अंतर्गत तीन बोलियाँ शामिल की जाती हैं- अवधी, बघेली छत्तीसगढ़ी। इनमें से अवधी व बघेली का विवेचन इस प्रकार किया जा सकता है-
अवधी- अवधी अवध की बोली है। इस बोली का क्षेत्र लखनऊ, फैज़ाबाद, सीतापुर, सुल्तानपुर व रायबरेली तक फैला है। भक्तिकाव्य की दो प्रमुख धाराएँ- सूफी काव्यधारा तथा रामभक्ति काव्यधारा इसी बोली में रचित हैं। अवधी की भाषागत विशेषताएँ इस प्रकार हैं
अवधी में हिंदी की प्रायः सभी ध्वनियाँ मिलती हैं, किन्तु ‘ण’ का प्रयोग ‘न’ ‘ड़’ का प्रयोग ‘र’ और ‘ब’ का प्रयोग ‘ब’ के रूप में विशिष्ट है। अवधी में उकारांतता की प्रवृत्ति है, जैसे- रामू, दीनू इत्यादि। पुल्लिंग से स्त्रीलिंग के निर्माण हेतु शब्द के अंत में ई, इनि, इनी, आनी, नी तथा इया जैसे प्रत्यय लगते हैं।
बघेली- बघेली बघेलखंड की बोली है। यह रीवा, जबलपुर, मंडला तथा बालाघाट ज़िलों में बोली जाती है। अवधी और बघेली में इतनी समानताएँ हैं कि कुछ विद्वान उसे अवधी की उपबोली मानते हैं। बघेली की भाषिक विशेषताएँ इस प्रकार हैं
बघेली में ‘व’ के स्थान पर ‘ब’ का अत्यधिक प्रयोग। कर्म और संप्रदान के लिये ‘कः’ तथा करण व अपादान के लिये ‘कार’ परसर्गों का प्रयोग। ‘ए’ और ‘ओ’ ध्वनियों का उच्चारण करते हुए बघेली में ‘य’ और ‘व’ ध्वनियों का मिश्रण करने की प्रवृत्ति है।
दक्खिनी हिंदी की विशेषताएँ । (2013, प्रथम प्रश्न-पत्र, 1 ख)
उत्तर :
दक्खिनी हिंदी पश्चिमी हिंदी उपभाषा की एक प्रमुख बोली है जो कुछ ऐतिहासिक-सांस्कृतिक संयोगों के कारण भौगोलिक दृष्टि से पश्चिमी हिंदी के मूल क्षेत्र से अलग है। इसी का परिणाम है कि कई स्तरों पर दक्खिनी हिंदी विशिष्ट है।

ध्वनि- दक्खिनी हिंदी की यदि ध्वनि संबंधी विशेषताओं पर गौर करें तो यह स्पष्ट होता है कि इसमें खड़ी बोली के सभी स्वर और व्यंजन दिखाई देते हैं। साथ ही, इस बोली में महाप्राण ध्वनियों का अल्पप्राणीकरण (मुझे-मुजे), अल्पप्राण ध्वनियों का महाप्राणीकरण (पलक-पलख), दिखाई देता है। कहीं-कहीं सघोष व्यंजनों का अघोषीकरण हो जाता है, जैसे- खूबसूरत-खपसूरत।

व्याकरणिक विशेषताएँ- सर्वनाम व्यवस्था के अंतर्गत उत्तम पुरुष हेतु ‘मेरेकूँ’, ‘हमन’, ‘मंज’ तथा ‘मुज’ का प्रयोग विशिष्ट है। स्त्रीलिंग के विशेषण विशेष्य के अनुसार पूर्णतः विकारी हैं जो खड़ी बोली से अलग दक्खिनी हिंदी महत्त्वपूर्ण विशेषता है। उदाहरण के लिये-
‘जम्हाई लेती लड़की-जम्हाईयाँ लेतियाँ लड़कियाँ।’ 
शब्दावली- दक्खिनी हिंदी में आरंभिक काल में खड़ी बोली की शब्दावली ही सर्वाधिक प्रचलित रही। वहीं बाद में इसके अंतर्गत फारसीकरण की प्रवृत्ति बढ़ती गई। इसके अतिरिक्त, मराठी, तेलुगू और कन्नड़ के स्थानीय शब्द भी सीमित मात्रा में शामिल होते गए।
मध्यकाल में काव्य भाषा के रूप में अवधी का विकास। (2013, प्रथम प्रश्न-पत्र, 1 ख)
उत्तर :
भाषा के रूप में अवधी का पहला स्पष्ट उल्लेख अमीर खुसरो की रचना खालिकबारी में मिलता है। रोडा कृत ‘राउलबेल’ व दामोदर पंडित कृत ‘उक्ति-व्यक्ति प्रकरण’ में अवधी के प्रयोग से स्पष्ट होता है कि अवधी एक भाषा के रूप में 13वीं सदी में स्थापित हो चुकी थी।
मूल प्रश्न है कि अवधी के मध्यकाल में एक काव्य-भाषा के रूप में स्थापित होने के पीछे कौन से उत्तरदायी कारक थे, और इसका स्वरूप कैसा था? अवधी की स्थापना के संबंध में पहला सुयोग यह हुआ कि सूफी कवियों ने अपने प्रेमाख्यानों की रचना में इसका प्रयोग किया। मुल्ला दाऊद की ‘चन्दायन’ ने एक ही झटके में अवधी को लोकभाषा के स्तर से उठाकर काव्यभाषा के रूप में स्थापित कर दिया। इसी परंपरा में कुतुबन की ‘मृगावती’ और जायसी की ‘पद्मावत’ है।
सूफी कवियों की अवधी में लोकभाषा की मिठास है, लोकजीवन के शब्दों का सुंदर प्रयोग किया गया है। इसके अतिरिक्त बिंब योजना व अप्रस्तुत योजना ने इस भाषा को चरम स्तर तक पहुँचा दिया।
इसी प्रकार, मध्यकाल में अवधी के विकास हेतु एक और सुयोग हुआ। भक्तिकाल की रामभक्ति काव्यधारा वस्तुतः अवधी में ही पुष्पित-पल्लवित हुई। तुलसी की कृतियों में अवधी ने नए आयामों को छुआ। तुलसी आदि की अवधी सूफियों की अवधी से अलग है। यहाँ तत्सम शब्दों का प्रचुर प्रयोग किया गया है। तुलसी के हाथों में पड़कर यह भाषा नाद सौंदर्य व आलंकारिता से युक्त हुई। शुक्ल ने तुलसी को अनुप्रास का बादशाह इसी संदर्भ में कहा।
तुलसी के बाद विशाल रामकाव्य परंपरा काव्यभाषा के स्तर पर धीरे-धीरे अवधी से दूर होकर ब्रजभाषा के साथ जुड़ने लगी।
देवनागरी लिपि के विकास की संक्षिप्त रूपरेखा। (2013, प्रथम प्रश्न-पत्र, 1 क)
उत्तर :
भारत में लिपि के विकास की परंपरा में ब्राह्मी लिपि को प्रस्थान बिन्दु माना जाता है। इसी की परंपरा में आगे चलकर देवनागरी का विकास हुआ। ब्राह्मी लिपि के दो रूप प्रचलित रहे हैं- दक्षिणी ब्राह्मी और उत्तरी ब्राह्मी। उत्तरी ब्राह्मी से गुप्त और गुप्त लिपि से देवनागरी का विकास हुआ।
स्वाधीनता आंदोलन में हिंदी को राष्ट्रभाषा का दर्जा प्राप्त होने के बाद लिपि के विकास व मानकीकरण हेतु कई व्यक्तिगत एवं संस्थागत प्रयास हुए। सर्वप्रथम बाल गंगाधर तिलक ने ‘केसरी फॉन्ट’ तैयार किया। आगे चलकर सावरकर बंधुओं ने बारहखड़ी तैयार की, गोरखनाथ ने मात्रा व्यवस्था में सुधार किया। डॉ. श्यामसुंदर दास ने अनुस्वार के प्रयोग को व्यापक बनाकर देवनागरी के सरलीकरण के प्रयास किये।
देवनागरी के विकास में अनेक संस्थागत प्रयासों की भूमिका अत्यंत महत्त्वपूर्ण रही है। 1935 में हिंदी साहित्य सम्मेलन ने नागरी लिपि सुधार समिति के माध्यम से बारहखड़ी और शिरोरेखा से संबंधित सुधार किये। इसी प्रकार, 1947 में नरेन्द्र देव की अध्यक्षता में गठित एक समिति ने बारहखड़ी, मात्रा व्यवस्था, अनुस्वार व अनुनासिक से संबंधित महत्त्वपूर्ण सुझाव दिये।
देवनागरी लिपि के विकास हेतु भारत सरकार के शिक्षा मंत्रालय ने कई स्तरों पर प्रयास किये हैं। सन् 1966 में मानक देवनागरी वर्णमाला प्रकाशित की गई, 1967 में ‘हिंदी वर्तनी का मानकीकरण’ का प्रकाशन हुआ।